18.

Is iad seo a leanas na príomhathruithe i gcomparáid leis an togra tosaigh ón gCoimisiún ar tháinig an dá chomhreachtóir orthu: 1) tugadh isteach foclaíocht chomhréitigh i bhforálacha éagsúla chun an téacs a ailíniú le forálacha an Rialacháin maidir leis an gClár Digiteach don Eoraip agus an Rialacháin maidir le Fís Eorpach ós rud é gurb é an Lárionad Inniúlachta a dhéanfaidh tacaíocht airgeadais a bhaineann leis an gcibearshlándáil faoin gclár Fís Eorpach agus faoin gclár don Eoraip Dhigiteach a bhainistiú; 2) scriosadh an tagairt do shuíomh an Lárionaid Inniúlachta i bhforálacha dlíthiúla an Rialacháin (Airteagal 1). Cuireadh isteach aithris nua (20) ina ionad sin; 3) cuireadh isteach roinnt coincheap, agus sainmhínithe iomchuí ag gabháil leo, amhail ‘cibearbhagairt’, ‘gníomhaíocht chomhpháirteach’, ‘ranníocaíocht chomhchineáil’ agus ‘Mol Nuálaíochta Digití Eorpach’; 4) cuireadh ‘Clár Oibre’ leis, eadhon straitéis chuimsitheach inbhuanaithe chibearshlándála maidir le tionsclaíocht, teicneolaíocht agus taighde, ina leagtar amach moltaí straitéiseacha maidir le forbairt agus fás earnáil Eorpach thionsclaíoch, theicneolaíoch agus taighde na cibearshlándála agus tosaíochtaí straitéiseacha do ghníomhaíochtaí an Lárionaid Inniúlachta; 5) cúraimí an Lárionaid Inniúlachta a bhí leagtha amach i dtosach in airteagal amháin in éineacht leis na cuspóirí, leagtar amach in airteagal tiomnaithe anois iad agus déantar dealú idir cúraimí straitéiseacha agus cúraimí cur chun feidhme an Lárionaid; 6) neartaíodh ról ENISA. Beidh ENISA ina bhreathnóir buan ar bhord rialaithe an Lárionaid Inniúlachta agus féadfaidh sé comhairle agus ionchur a sholáthar maidir le dréachtú an Chláir Oibre agus na gclár oibre bliantúil agus ilbhliantúil; 7) tugadh isteach forálacha nua maidir leis na Lárionaid Chomhordúcháin Náisiúnta, go háirithe maidir le hainmniú na lárionad agus an measúnú ón gCoimisiún, 8) rinneadh cúraimí an Bhoird Rialaithe a fhorbairt a thuilleadh, go háirithe a mhéid a bhaineann le glacadh an Chláir Oibre agus na gclár oibre bliantúla agus ilbhliantúla; 9) rinneadh rialacha vótála bhord rialaithe an Lárionaid Inniúlachta a leasú agus bunaíodh an prionsabal ‘comhalta amháin, vóta amháin’, in ionad na forála bunaidh den togra ón gCoimisiún inar luadh gur cheart 50% de na cearta vótála a bheith ag an Aontas. Mar sin féin, i gcás cinntí áirithe atá nasctha le cur chun feidhme bhuiséad an Aontais agus maidir leis an gclár oibre bliantúil, an clár oibre ilbhliantúil agus an mhodheolaíocht chun ranníocaíochtaí na mBallstát a ríomh, beidh 26% de na cearta vótála ag an gCoimisiún; Déanfaidh an bord rialaithe a chinntí trí thromlach 75% dá chuid chomhaltaí ar fad ar a laghad; 10) Tugadh Grúpa Comhairleach Straitéiseach ar an mBord Comhairleach Tionsclaíochta agus Eolaíochta, grúpa a chuirfidh comhairle ar fáil ar bhonn idirphlé rialta idir an Lárionad Inniúlachta agus an Pobal Inniúlachta Cibearshlándála; 11) is de chomhlachtaí/eagraíochtaí comhchoiteanna a chomhdhéanfar an Pobal Inniúlachta Cibearshlándála agus ní bheidh daoine aonair san áireamh ann; mar chomhréiteach, beidh sé de chumas ag an Lárionad Inniúlachta agus a chomhlachtaí dul i muinín saineolas daoine aonair agus nádúrtha mar shaineolaithe ad hoc; 12) cuireadh isteach airteagail nua maidir le cothromaíocht inscne (Airteagal 35) agus maidir le pearsantacht dhlítheanach an Lárionaid Inniúlachta (Airteagal 39).